b'\n_START_ARTICLE_\nWalther Christensen\n_START_PARAGRAPH_\nJohn Walther Christensen (23. september 1918 i K\xc3\xb8benhavn \xe2\x80\x93 1. december 1965 samme sted) var en dansk landsholdsspiller i fodbold._NEWLINE_Christensen, som af samtidige er betegnet som et af de allerst\xc3\xb8rste talenter dansk fodbold har haft, spillede fra drenge\xc3\xa5rene i Boldklubben Frem. Han var allerede en stjerne som ungdomsspiller og debuterede p\xc3\xa5 Frems f\xc3\xb8rstehold i august 1937, 18 \xc3\xa5r gammel. Som ganske ung spillede han i angrebet, men fra s\xc3\xa6sonen 1939-40 fandt han sin favoritplads som h\xc3\xb8jre halfback (efter den tids system nummer 4), i hans tilf\xc3\xa6lde offensiv midtbanespiller. Hans spil skal have v\xc3\xa6ret en nydelse, teknisk overlegen og med et fremragende blik for spillet var han opbyggeren af angrebene med us\xc3\xa6dvanlig pr\xc3\xa6cise afleveringer - ogs\xc3\xa5 dem over en halv banel\xc3\xa6ngde. Hans sparketeknik er senere af Knud Lundberg blevet sammenlignet med Michael Laudrups. _NEWLINE_Han debuterede p\xc3\xa5 landsholdet ved DBU\xc2\xb4s jubil\xc3\xa6umsst\xc3\xa6vne i juni 1939, hvor han i finalens 6-3 sejr over Norge scorede et af m\xc3\xa5lene. _NEWLINE_Danmarks stilling som besat land fra 9. april 1940 gjorde, at spillere som Walther Christensen ikke fik n\xc3\xa6r s\xc3\xa5 mange landskampe, som de ellers ville have f\xc3\xa5et. Af de syv kampe mod Sverige, som tyskerne tillod Danmark at spille 1940-43, var han med i de seks. Han var s\xc3\xa5ledes med til at vinde 2-1 over "arvefjenden" 19. oktober 1941 i en kamp, hvor han af flere journalister betegnedes som den bedste._NEWLINE_Fra 1944 gled Walther Christensen gradvist over i illegalt arbejde og gik sidst p\xc3\xa5 \xc3\xa5ret "under jorden" (sportsjournalisterne skrev, at han var skadet). Under dramatiske omst\xc3\xa6ndigheder blev han anholdt af Gestapo i februar 1945 og tilbragte de sidste krigsm\xc3\xa5neder i Fr\xc3\xb8slevlejren._NEWLINE_Det er sagt om ham, at han aldrig blev helt den samme efter bes\xc3\xa6ttelsen. Han gjorde ganske vist hurtigt comeback for sin klub, men kom ikke mere p\xc3\xa5 landsholdet, selv om hans mange beundrere kr\xc3\xa6vede det fra tid til anden i l\xc3\xa6serbreve. Walther Christensen havde et f\xc3\xb8lsomt sind, og til trods for at han var afholdt i Frem, udmeldte han sig et par gange - for s\xc3\xa5 at bede klubbens formand om at f\xc3\xa5 brevet tilbage, n\xc3\xa5r han var "faldet ned" igen. Hans sidste kamp p\xc3\xa5 Frems 1. divisionshold var i november 1947. _NEWLINE_I efterkrigstiden synes han i perioder at have haft sv\xc3\xa6rt ved at leve en top-idr\xc3\xa6tsmands liv, og derved vende tilbage til landsholdet p\xc3\xa5 grund af et tiltagende alkoholforbrug. _NEWLINE_Walther Christensen, som var fagl\xc3\xa6rt sadelmager og m\xc3\xb8belpolstrer, havde en overgang egen forretning p\xc3\xa5 Vesterbro i K\xc3\xb8benhavn. _NEWLINE_Han var kun 47 \xc3\xa5r ved sin d\xc3\xb8d.'